CELEX: C2007/283/12
Language: el
Date: 2007-11-24 00:00:00
Title: Υπόθεση C-383/07: Αίτηση για την έκδοση προδικαστικής αποφάσεως, την οποία υπέβαλε το Bayerischen Verwaltungsgerichtshofs (Γερμανία), στις 10 Αυγούστου 2007 — M-K Europa GmbH & Co. KG κατά Stadt Regensburg

24.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 283/7
            
         Αίτηση για την έκδοση προδικαστικής αποφάσεως, την οποία υπέβαλε το Bayerischen Verwaltungsgerichtshofs (Γερμανία), στις 10 Αυγούστου 2007 — M-K Europa GmbH & Co. KG κατά Stadt Regensburg
   (Υπόθεση C-383/07)
   (2007/C 283/12)
   Γλώσσα διαδικασίας: η γερμανική
   Αιτούν δικαστήριο
   Bayerischer Verwaltungsgerichtshof
   Διάδικοι στην υπόθεση της κύριας δίκης
   
      Προσφεύγουσα: M-K Europa GmbH & Co. KG
   
      Καθού: Stadt Regensburg
   Προδικαστικά ερωτήματα
   
               1.
            
            
               Μπορεί να ασκεί επιρροή για την εκτίμηση του αν ορισμένα τρόφιμα κατά την έννοια του άρθρου 1, παράγραφος 2, του κανονισμού 258/97 (1)«δεν έχουν, μέχρι σήμερα, χρησιμοποιηθεί ευρέως για ανθρώπινη κατανάλωση μέσα στην Κοινότητα» το γεγονός ότι τα τρόφιμα αυτά άρχισαν να εισάγονται και να διατίθενται σε μια περιορισμένη γεωγραφική περιοχή της Κοινότητας (εν προκειμένω: στον Άγιο Μαρίνο) λίγο πριν από τη 15η Μαΐου 1997, ημερομηνία κατά την οποία τέθηκε σε ισχύ ο κανονισμός;
            
         
               2.
            
            
               Δεν θεωρείται νέο ένα τρόφιμο κατά την έννοια του άρθρου 1, παράγραφοι 1 και 2, του κανονισμού (ΕΚ) 258/97 στην περίπτωση κατά την οποία το σύνολο των συστατικών για την παρασκευή του χρησιμοποιούνταν ευρέως μέχρι σήμερα για ανθρώπινη κατανάλωση μέσα στην Κοινότητα;
            
         
               3.
            
            
               Πρέπει το άρθρο 1, παράγραφος 2, στοιχείο δ', του κανονισμού (EΚ) 258/97 να ερμηνεύεται συσταλτικά υπό την έννοια ότι δεν εμπίπτουν στην κατηγορία των «τροφίμων τα οποία συντίθενται (…) από (…) φύκη» τα τρόφιμα τα οποία συντίθενται αποκλειστικά από τέτοιου είδους φύκη που έχουν, μέχρι σήμερα, χρησιμοποιηθεί ευρέως για ανθρώπινη κατανάλωση μέσα στην Κοινότητα;
            
         
               4.
            
            
               Μπορούν τρόφιμα κατά την έννοια του άρθρου 1, παράγραφος 2, στοιχείο ε', του κανονισμού (EΚ) 258/97 να θεωρηθούν ότι έχουν «ακινδύνως χρησιμοποιηθεί ως τρόφιμα και κατά το παρελθόν», στην περίπτωση κατά την οποία οι διαπιστώσεις σχετικά με την ακίνδυνη χρήση τους αφορούν μόνον περιοχές εκτός Ευρώπης (εν προκειμένω: την Ιαπωνία);
            
         
               5.
            
            
               Μπορεί ένα είδος τροφίμου να θεωρηθεί ότι έχει «ακινδύνως χρησιμοποιηθ[εί] ως τρόφιμ[ο] και κατά το παρελθόν» εκ του λόγου ότι παρήχθη από συστατικά τα οποία είχαν ακινδύνως χρησιμοποιηθεί κατά το παρελθόν στο πλαίσιο συνήθους διαδικασίας παραγωγής ή επεξεργασίας, στην περίπτωση κατά την οποία δεν υπάρχει προηγούμενη εμπειρία σχετικά με τον συνδυασμό συστατικών και διαδικασίας;
            
         
               6.
            
            
               Συνάγεται από το άρθρο 1, παράγραφος 3, του κανονισμού (EΚ) 258/97, κατά το οποίο «[ε]φόσον παραστεί ανάγκη, χρησιμοποιείται η διαδικασία του άρθρου 13 για να διαπιστωθεί εάν ένας τύπος τροφίμου ή συστατικού τροφίμου εμπίπτει στην παράγραφο 2», ότι ο επιχειρηματίας υποχρεούται να προκαλέσει και να αναμένει τη διαπίστωση αυτή στο πλαίσιο ένδικης διαφοράς· Συνάγονται από την ανωτέρω διάταξη καθώς και από το άρθρο 1, παράγραφος 2, του κανονισμού (EΚ) 258/97 κάποιες κατευθύνσεις σχετικά με το βάρος επικλήσεως καθώς και με το αντικειμενικό βάρος αποδείξεως;
            
         
      (1)  ΕΕ L 43, σ. 1.